לייטון מיסטר

לייטון מריסה מיסטר (באנגלית: Leighton Marissa Meester; נולדה ב-9 באפריל 1986) היא שחקנית, זמרת ודוגמנית אמריקאית. מוכרת בעיקר בשל תפקידה כבלייר וולדורף בסדרת הטלוויזיה "אחת שיודעת" (2012-2007) של רשת The CW; היא גם הופיעה בסרטים כמו "בכוח הקאנטרי" (2010), "השותפה" (2011), "מונטה קרלו" (2011), "זה הבן שלי" (2012), "השופט" (2014) ו"סוף שבוע מסוכן" (2022). מיסטר עשתה את הופעת הבכורה שלה בברודוויי במחזה "על עכברים ואנשים" (2014), והיא גילמה את אנג'י ד'אמאטו בסיטקום של רשת ABC "חד הוריים" (2018–2020). לייטון מיסטר נולדה בפורט וורת', טקסס שבארצות הברית. הוריה הם קוני ודוג מיסטר. היא נולדה בכלא בעת שהוריה הורשעו בהברחת מריחואנה מג'מייקה לארצות הברית. כאשר הייתה בת 3 חודשים, אמה השתחררה מהכלא וגידלה אותה. בראיונות טוענת מיסטר שהוריה העניקו לה חינוך נורמלי ושעזבו את חיי העבריינות, וכן שאירועי החיים שעברו הוריה גרמו לה להיות אדם לא שיפוטי ופתוח יותר לרעיונות. בגיל מוקדם החליטה מיסטר שהיא יודעת מה ברצונה לעשות בחייה, וכבר בגיל 10 היא עברה עם אמה לניו יורק בתקווה להתחיל את הקריירה שלה. היא החלה לעבוד בדוגמנות, ועבדה בין היתר בחברות "ולמינה" ו"ראלף לורן". לאחר שהגיעה להחלטה כי מקצוע הדוגמנות אינו בשבילה, עברה למשחק. בתפקידה הראשון שיחקה בתפקיד אורח בסדרה המצליחה "חוק וסדר". בגיל 14 עברה ללוס אנג'לס, קליפורניה, על מנת לקדם את קריירת המשחק. כשעברה ללוס אנג'לס, החלה להופיע בתפקידי אורח בסדרות טלוויזיה מצליחות, כמו: "בוסטון פאבליק", "להתחיל מחדש", "ג'ורדן", "הרקיע השביעי", "הפמליה", "האוס", "24" ו"ורוניקה מארס". ב-2007 התקבלה לתפקיד ראשי בסדרה "אחת שיודעת", בדמות בלייר וולדורף. בשנת 2007 שיחקה בדרמת ההתבגרות "לזכור את המבוכה" לצד אמבר הרד. באוקטובר 2024, מיסטר הצטרפה לצוות השחקנים של העונה השנייה של סדרת הדרמה התקופתית של אפל TV פלוס, "הבאקניריות". התפקיד של מיסטר עדיין לא נחשף. לייטון עוסקת גם במוזיקה. במאי 2009 יצא לרדיו שיר בכורה ששמו "Good Girls Go Bad", בשיתוף להקת "Cobra Starship". השיר הגיע למקום העשירי במצעד הבילבורד האמריקאי. באוקטובר 2009 יצא השיר "Somebody to Love" בשיתוף הזמר רובין ת'יק. במרץ 2010 יצא הסינגל השני של לייטון "Your Love's a Drug". שלושת השירים ועוד מספר שירים שהודלפו היו חלק מאלבום מתוכנן של מיסטר, אך האלבום בוטל. בין השנים 2011 ל-2014 עבדה עם להקה בשם 'Check in the Dark' שאיתם הקליטה מספר שירים ויצאה גם לסיבוב הופעות. גם ללייטון ללהקה תוכנן אלבום אך גם הוא בוטל. ב-9 בספטמבר 2014 הוציאה לייטון את "Heartstrings", סינגל הבכורה מאלבום הבכורה המצופה שלה בעל אותו השם. האלבום יצא ב-28 באוקטובר 2014 ומכיל 9 שירים. בעבר לייטון התגוררה בניו יורק והיום מתגוררת בלוס אנג'לס. בשנת 2009, דורגה במקום ה-12 במגזין הגברים "מקסים", ברשימת "100 הנשים הסקסיות בעולם". בשנת 2008, היא יצאה עם השחקן סבסטיאן סטן, ששיחק לצדה בסדרה "אחת שיודעת". הזוג נפרד בסביבות אפריל 2009. בנובמבר 2013, היא התארסה לשחקן האמריקאי-יהודי אדם ברודי, אותו פגשה בעת צילומי הסרט "אורנג'ס" במרץ 2010. בני הזוג נישאו בטקס פרטי ב-15 בפברואר 2014. בתם הראשונה, ארלו דיי ברודי, נולדה ב-4 באוגוסט 2015. באפריל 2020, נחשף כי בני הזוג מצפים לילדם השני. בספטמבר 2020, ברודי אישר שילדם השני, בן, נולד. 2014: Heartstrings לייטון מיסטר, ברשת החברתית פייסבוק לייטון מיסטר, ברשת החברתית אקס (טוויטר) לייטון מיסטר, ברשת החברתית אינסטגרם לייטון מיסטר, סרטונים בערוץ היוטיוב לייטון מיסטר, במסד הנתונים הקולנועיים IMDb (באנגלית) לייטון מיסטר, באתר AllMovie (באנגלית) לייטון מיסטר, באתר Rotten Tomatoes (באנגלית) לייטון מיסטר, באתר Box Office Mojo (באנגלית) לייטון מיסטר, באתר Metacritic (באנגלית) לייטון מיסטר, במסד הנתונים הקולנועיים KinoPoisk (ברוסית) לייטון מיסטר, באתר AllMusic (באנגלית) לייטון מיסטר, באתר MusicBrainz (באנגלית) לייטון מיסטר, באתר Yandex.Music (ברוסית) לייטון מיסטר, באתר Discogs (באנגלית) לייטון מיסטר, באתר Songkick (באנגלית) לייטון מיסטר, באתר Genius לייטון מיסטר, באתר בילבורד (באנגלית) לייטון מיסטר, באתר People Denise Petski, Leighton Meester Joins Season 2 Cast Of Apple’s ‘The Buccaneers’, Deadline Hollywood, ‏1 October 2024